Je Huguenins de Chanvens, chenoines de Lausanne, fais savoir à touz... que, come nobles bers et puissanz mes très chiers et redotez sires messires Hugues de Chalon, sires d’Allay, heut mis en sa main, après la mort Jehan de Chanvent, mon nevour, les choses cy dessoz nommées et specifiées, lesquex lidiz Jehans de Chanvent avoit doné adit mons. Hugue, se lidiz Jehans moroit senz enfant loiaux et naturaux, nez et procreez de son propre cors, ensi con lidiz messires Hugues le disoit, c’est à savoir: sa maison fort de La Mure, la vile, les homes, les mex et toutes les appartenances et appendises doudit leu; encor sa maison d’Allay, assise devant le donjon delez la maison es hoirs mons. Point de La Baume; encour touz ses homes d’Allay, taillables et censiers, de quelque condicion qu’il soient, ensamble lour mex, et les censes et toutes les appartenances et appendises; encor quatre vinz et dix livrées de terre, lesquelles lidiz Jehans avoit assises ou pois de Salins sus le communal de la salnerie: lesquex choses lidiz Jehans, mes nies, tenoit doudit mons. Hugue en fié lige; encor unze cenz livres des deniers doudit Jehan, lesquex choses je demandoie adit mons. Hugue, come plus pruchains hoir doudit Jehan, mon nevour; lesquex choses lidiz messires Hugues ne me voloit delivrer, ainz les voloit retenir à luy pour la cause de la donacion dessusdite; à la parfin est acordey et promis entre lesdiz mons. Hugue, d’une part, et Huguenin devantdit, d’autre part, pour bien de pais et de acorde et pour oster toute rancure et toute matiere de discorde, et especialment pour ce que je suis bien certains de la donacion faite doudit Jehan de Chanvens adit mons. Hugue en la maniere qui dessus est dit et devisey, que pour les raisons et la cause dessusdites demorent adit mons. Hugue, pour luy, ses hoirs et ses successours et pour ces qui de li auront cause, pour touzjoursmais permaignablement, les choses qui s’ensuegnent: c’est à savoir li devantdite maison d’Allay, encour tuiz li devantdiz homes que Jehans de Chanvens havoit [à] Allay, taillables et censiers, ensamble lour mex, et les censes et autres mex, se point en y havoit à abergier, et toutes les appartenances et appendises, exceptez fiez, se il y estoient; encor les quatre vinz et dix livrées de terre assises ou puys de Salins sus le communal de la salnerie, se je moroie senz enfanz nez et procreez de mon propre cors, loiaux et naturaux: en celui caux lesdites quatre vinz et diz livrées de terre li demoroient, pour luy, ses hoirs et ses successours et ces qui de luy hauront cause, pour touzjorsmais permaignablement; et demourent ausi adit mons. Hugue, pour luy, ses hoirs et ses successours perpetuelment, lesdites unze cenz livres. Et à moi, dit Hugonin, demorent les choses cy après dites et specifiés, lesquex je tien et confesse moy tenir en fié lige doudit mons. Hugue de Chalon, signour d’Allay, c’est à savoir: lesdites quatre vinz et dix livrées de terre, assise[s]ou pois de Salins sus le communal de salnerie de Salins, en la maniere que dessus est dit et devisez; encor Li (sic) Mure, c’est à savoir li maison fort, li vile, li homes, li mex et toutes les appartenances et appendises doudit leu de La Mure, en la maniere et forme que lidiz Jehans de Chanvens, mes niex, y tenoit, c’est à savoir ce que je, lidiz Jehans, y tenoit; encor li vigne d’Allay, vulgament apelée la vigne de Trentevenz, ensamble la maison que maistre Richars soloit tenir, et les fiés lesquex Jehans, mes nies, havoit [à] Allay, se acuns en y havoit; totes les choses dessusdites lidiz messires Hugues havoit mis en sa main pour la cause dessusdite. De rechiez est acordez et promis entre ledit mons. Hugue, d’une part, et moy, dit Hugonin, d’autre, que je li doi aidier contre touz et receter en mes chestiaux et en mes maisons contre touz, toutes foiz que li plera. Et se ansi estoit que lidiz messires Hugues me meist en guerre, il me devroit aidier; et se je estoie assegiez, il me devroit secorre; et se il ne me secorroit et je y perdisse riens pour son deffaut, il me devroit emender à regart de proudomes, et se il me met en guerre, il me doit metre en pais. Prometanz je, lidiz Huguenins... En tesmoignaige et en force de toutes les choses contenues en ces presentes lettres, je, li devantdiz Hugonins de Chanvens, ay prié, requis et supplié honorable home et discreit l’official de la court de Besençon, par Estene, diz Humbert, de Chestel-Challon, clerc, publique notaire de l’auctorité l’apostoille et l’emperaour, et juré de ladite court de Besençon, que il mete son seal en ces presentes lettres. Et nous, lidiz official... Ce fut fait à Joigne, le londi huictive des apostres saint Phelippe et saint Jaique, l’an Nostre Seignour mil trois cenz dix et huit, presenz nobles homes et saiges mons. Richart de Mongnet, seignour de Monsajon, mons. Guillaume, diz Gallois, d’Allay, chevaliers, tesmoing es choses dessusdites apelez et requis. Et je, Estienes, etc.